**eSATAp** (inglise keeles *external serial advanced technology attachment, powered* ehk *power over eSATA*, ka *eSATA/USB Combo*, *SATA on the go* või *EUHP* (*SATA USB Hybrid Port*)) on arvuti liides välistele salvestusseadmetele. eSATAp toetab eSATA, eSATAp ja USB seadmeid ning erinevalt eSATA-st ka toitevoolu pingetel 5 ja 12 V. See tähendab, et eSATAp seadmed ei vaja lisatoidet, vaid saavad selle eSATAp pordist.

Kirjeldus
---------

On kahte sorti eSATAp pistikuid: 5-voldised 11 kontaktiga pistikud, mis on tavaliselt sülearvutitel ja 12-voldised 13 kontaktiga pistikud lauaarvutitel. Esimesed neli allpool asuvat kontakti (1–4) on USB jaoks, mis jagavad 5 V toidet. Järgnevad seitse kontakti (5–11) asuvad ülalpool ja on eSATA jaoks. Lauaarvutitel on eSATAp-i pistikul külgede peal lisaks 12. ja 13. kontakt 12 V toite jaoks. Sõltuvalt emaplaadist töötavad eSATA ja eSATAp seadmed ametlikult 1,5 Gbit/s (SATA 1.0), 3 Gbit/s (SATA 2.0) või 6 Gbit/s kiirusega (SATA 3.0), USB seadmed 480 Mbit/s (USB 2.0) või 5 Gbit/s (USB 3.0). Tegelikud kiirused on väiksemad.

Standard
--------

Kuigi eSATAp toetab nii SATA kui ka USB seadmeid, pole kumbki vastavate liideste eest vastutav organisatsioon seda ametlikult heaks kiitnud. USB-IF (inglise keeles *USB Implementers Forum*) ei toeta USB konnektori kasutamist teiste standarditega ja hoiatab sellega kaasnevatete riskide eest. SATA-IO (inglise keeles *Serial ATA International Organisation*) on küll lubanud vastava spetsifikatsiooni väljatöötamist, kuid seni pole see välja tulnud.

Puudub ka ametlik standard liidese nimetamiseks. Erinevad tootjad on kasutanud järgnevaid nimesid:

* eSATAp (Dynex, Lindy, Addonics, Delock eristamaks ainult +5 V toidet pakkuvat liidest)
* eSATApd (Kasutuses firma Delock poolt eristamaks liidest, mis pakub nii +5 kui ka +12 V toidet)
* Power over eSATA (Delock, Micro-Star International)
* eSATA/USB (Gigabyte Technology)
* Power eSATA/USB (ASRock)
* SATA on the go (Asus)

Ühilduvus
---------

eSATAp porti saab kasutada eSATA, eSATAp ja USB seadmetega, kuigi üks seade korraga. Selles liideses on kasutatud kahte juba eksisteerivat ühendustehnoloogiat, seega pole uut tarkvara vaja installeerida, et neid kahte kasutada. Välised USB ja eSATAp seadmed saavad pordi kaudu toitevoolu nii, et välist toiteallikat pole vaja. eSATA seadmed vajavad ikkagi välist toiteallikat või vastavat eSATAp kaablit.
SATA ja USB kiirused on tagasiühilduvad. See tähendab, et vanemad SATA 2.0, SATA 1.0 ja USB 2.0 seadmed töötavad läbi eSATAp pistiku ka arvutil, millel on SATA 3.0 ja USB 3.0 toetatud. Samuti lauaarvutitel, millel on 12 V eSATAp pistik, on ka 5 V seadmete ühendamine lubatud.

Kasutamine
----------

5 V eSATAp pistikusse saab ühendada 2,5-tolliseid kõvakettaid. 12 V pistikusse saab ühendada ka 3,5-tolliseid kõvakettaid ja 5,2-tolliseid optilisi seadmeid. Tänapäeval on eSATAp port sisseehitatud paljudele sülearvutitele. Lauaarvutitele, millel on sisemine SATA ja USB funktsionaalsus juba olemas, saab eSATAp pordi lisada kronsteini (inglise keeles *bracket*-i) abil. On olemas ka eSATAp adaptereid arvutitele, millel on USB 3.0 funktsionaalsus. Samuti on olemas kaablid, mille abil saab sisemiseks kasutuseks mõeldud SATA kõvakettaid ühendada ajutiselt väliselt eSATAp porti. Vastav lahendus sobib hästi, kui on vaja andmeid kõvakettalt kätte saada ilma ketast arvuti sisse paigaldama. Vastava PCI Express lisa abil (*port multiplier*) on võimalik ühe kaabliga ühte eSATAp porti lisada mitu kõvaketast NAS-süsteemi abil. Sülearvutitele saab eSATAp pordi lisada ExpressCardi abil.

Viited
------

1. ↑  "www.addonics.com/technologies/euhp.php" (inglise). Originaali arhiivikoopia seisuga 30.10.2011. Vaadatud 9.12.2013.
2. ↑  "USB-IF tehniline bülletään" (PDF) (inglise). Originaali (PDF) arhiivikoopia seisuga 4.06.2013. Vaadatud 9.12.2013.
3. ↑  "SATA-IO SATA brošüür 09.2008" (PDF) (inglise). Originaali (PDF) arhiivikoopia seisuga 5. oktoober 2011. Vaadatud 9.12.2013.
4. 1 2  "www.tech-faq.com/esatap.html" (inglise). Vaadatud 9.12.2013.
5. ↑  "eSATAp *connection kit*" (PDF) (inglise). Originaali (PDF) arhiivikoopia seisuga 18.12.2011. Vaadatud 9.12.2013.
6. ↑  "USB 3.0 to eSATAp adapter" (PDF) (inglise). Originaali (PDF) arhiivikoopia seisuga 1.04.2013. Vaadatud 9.12.2013.

| * v
* r
Arvutisiinide standardid |
| --- |
| Üldine | 
Süsteemisiin **·**  Esisiin **·**  Tagasiin **·**  Otsemällupöördus **·**  Isehäälestumine |
| Standardid | 
SMBus **·**  LPC **·**  VME **·**  VXI **·**  VXS **·**  PCI **·**  PXI **·**  CoreConnect **·**  InfiniBand **·**  PCI-X **·**  PCI Express **·**  Intel QuickPath Interconnect **·**  HyperTransport |
| Sülearvutid | 
PC-kaart **·**  ExpressCard |
| Salvestusseadmed | 
Paralleel-ATA (PATA) **·**  USB MSC **·**  FireWire (1394) **·**  Järjestik-ATA (SATA) **·**  eSATA **·**  eSATAp **·**  SCSI **·** Paralleel-SCSI **·**  Serial Attached SCSI (SAS) **·**  Fibre Channel (FC) **·**  iSCSI **·**  ATAoE |
| Välisseadmed | 
MIDI **·**  Jadavärat/RS-232 **·**  DMX512-A **·**  IEEE-488 (GPIB) **·**  EIA/RS-422 **·**  IEEE-1284 (rööpport) **·**  UNI/O **·**  1-Wire **·**  I²C **·**  SPI **·**  EIA/RS-485 **·**  Paralleel-SCSI **·**  Profibus **·**  USB (3.0) **·**  FireWire (1394) **·**  Fibre Channel **·**  Camera Link **·**  Väline PCI Express x16 **·**  Thunderbolt |
| Vanemadsiinid | 

|  |  |
| --- | --- |
| Standardid | 
S-100 **·**  Unibus **·**  VAXBI **·**  MBus **·**  STD Bus **·**  Q-Bus **·**  ISA **·**  Zorro II **·**  Zorro III **·**  CAMAC **·**  FASTBUS **·**  HP Precision Bus **·**  EISA  **·** NuBus **·**  TURBOchannel **·**  MCA **·**  SBus **·**  VLB **·**  HP GSC **·**  UPA **·**  AGP |
| Salvestusseadmed | 
ST-506 **·**  ESDI **·**  SMD **·**  SSA **·**  HIPPI |
| Välisseadmed | 
Apple Desktop Bus **·**  HIL **·**  Multibus **·**  ACCESS.bus |

 |